### NN 7/2016 (22.1.2016.), Pravilnik o pretpostavkama i načinu izbora povjerenika metodom slučajnoga odabira

MINISTARSTVO PRAVOSUĐA

91

Na temelju članka 37. stavka 2. Zakona o stečaju potrošača (»Narodne novine«, broj 100/15.) ministar nadležan za poslove pravosuđa donosi

PRAVILNIK

O PRETPOSTAVKAMA I NAČINU IZBORA POVJERENIKA METODOM SLUČAJNOGA ODABIRA

*Sadržaj pravilnika*

Članak 1.

Ovim Pravilnikom uređuju se pretpostavke i način izbora povjerenika metodom slučajnoga odabira.

Značenje pojedinih izraza

Članak 2.

U smislu ovoga Pravilnika pojedini izrazi imaju sljedeća značenja:

– algoritam dodjele postupka povjereniku je dio sustava eSpis i skup je definiranih pravila za automatsku nasumičnu dodjelu postupka

– metoda slučajnoga odabira je način izbora povjerenika korištenjem posebne funkcionalnosti sustava eSpis

– automatski nasumični izbor je izbor povjerenika na temelju definirane težine postupka, utvrđene šifrarnikom u sustavu eSpis i ukupne težine svih postupaka u kojima je povjerenik imenovan

– dodijeljena težina postupka je definirana težina postupka koji se dodjeljuje povjereniku unutar sustava eSpis, a koja se iskazuje brojem jedan

– aktivna uloga je uloga povjerenika od trenutka izbora do trenutka zaključenja postupka stečaja potrošača ili ako je određeno razdoblje provjere ponašanja do pravomoćnosti rješenja o oslobođenju ili uskrati oslobođenja od preostalih obaveza

– radna opterećenost povjerenika je zbroj težina postupaka na području svih općinskih sudova u kojima povjerenik ima aktivnu ulogu

– rješavatelj je sudac nadležnog općinskog suda zadužen za rad na spisu.

Imenovanje

Članak 3.

Sud imenuje povjerenika na temelju automatskog nasumičnog odabira koji provodi korištenjem posebne funkcionalnosti u algoritmu sustava eSpis.

Pretpostavke za izbor povjerenika

Članak 4.

Pretpostavke za izbor povjerenika su:

1. u sustav eSpis unesen popis povjerenika

2. u sustav eSpis unesena

– lista povjerenika za područje nadležnosti svakog općinskog suda

– poslovni broj predmeta.

Izbor

Članak 5.

Izbor povjerenika obavlja se prije donošenja rješenja o otvaranju postupka stečaja potrošača.

Metoda slučajnoga odabira

Članak 6.

(1) Algoritam odabira povjerenika pokreće sud korištenjem jedne od funkcionalnosti unutar sustava eSpis.

(2) Funkcionalnosti iz stavka 1. ovoga članka su:

1. slučajni odabir

2. slučajni odabir uz iznimku.

Slučajni odabir

Članak 7.

Slučajni odabir je način izbora povjerenika prilikom otvaranja postupka stečaja potrošača na način u kojem sud kroz algoritam sustava eSpis određuje povjerenika pokretanjem algoritma slučajnoga odabira s liste povjerenika za područje nadležnog općinskog suda.

Slučajni odabir uz iznimku

Članak 8.

(1) Slučajni odabir uz iznimku je način izbora povjerenika prilikom otvaranja postupka stečaja potrošača, na način u kojem sud kroz algoritam sustava eSpis određuje povjerenika pokretanjem algoritma slučajnoga odabira s liste povjerenika za područje nadležnog općinskog suda izuzećem jedne ili više osoba s liste ili odabirom određenih osoba s liste.

(2) U slučaju iz stavka 1. ovoga članka obavezno će se unijeti u sustav eSpis razlog korištenja iznimke, a podaci o rješavatelju koji je koristio iznimku, broju povjerenika koji nisu izuzeti i razlozima korištenja iznimke bit će vidljivi na mrežnoj stranici e-Oglasna ploča sudova.

Dodjela postupka povjereniku

Članak 9.

Povjereniku s liste povjerenika nadležnog općinskog suda postupak se dodjeljuje na sljedeći način:

1. algoritam automatski odabire sve osobe upisane na listu povjerenika

2. između osoba iz točke 1. ovoga stavka odabiru se tri osobe s najmanjom radnom opterećenošću u trenutku izbora

3. svakoj od osoba iz točke 2. ovoga stavka sustav automatski određuje konačnu vjerojatnost dodjele na temelju ukupne radne opterećenosti

4. osobi izabranoj s liste povećava se opterećenje za broj jedan.

Završna odredba

Članak 10.

Ovaj Pravilnik stupa na snagu prvog dana od dana objave u »Narodnim novinama«.

Klasa: 011-01/15-01/155

Urbroj: 514-04-01-02-16-01

Zagreb, 20. siječnja 2016.

Ministar

Orsat Miljenić, v. r.

7 22.01.2016 Pravilnik o pretpostavkama i načinu izbora povjerenika metodom slučajnoga odabira